b'\n_START_ARTICLE_\nJeremy Sisto\n_START_SECTION_\nRani \xc5\xbeivot\n_START_PARAGRAPH_\nSisto je ro\xc4\x91en u Grass Valley, dr\xc5\xbeava Kalifornija. Sin je Reedy Gibbs, glumice i farmerice te Richarda Sista, farmera, jazz glazbenika i u\xc4\x8ditelja. Odrastao je u Chicagu i poha\xc4\x91ao \xc5\xa1kolu Francis W. Parker. Dok je poha\xc4\x91ao srednju \xc5\xa1kolu pojavio se u filmu Grand Canyon. Nakon zavr\xc5\xa1enog studija na UCLA u potpunosti se zapo\xc4\x8deo baviti glumom.\n_START_SECTION_\nKarijera\n_START_PARAGRAPH_\nSisto je glumio ubojicu u filmu Hideaway, razma\xc5\xbeenog bogata\xc5\xa1a u filmovima Clueless i White Squall, Isusa u istoimenoj mini-seriji, pacijenta kojem je dijagnosticiran poreme\xc4\x87aj li\xc4\x8dnosti u kratkom filmu Inside, biv\xc5\xa1eg ovisnika o drogama u filmu 13 te nasilnog supruga u filmu Waitress. Tako\xc4\x91er je glumio lik Billyja Chenowitha u hvaljenoj HBO-ovoj seriji Dva metra pod zemljom. Pojavio se i u posljednjoj epizodi serije Dawson\'s Creek, a glumio je i u kazali\xc5\xa1noj predstavi Take Me Out autora Richarda Greenberga u Los Angelesu i to igra\xc4\x8da bejzbola koji otkriva da je homoseksualac._NEWLINE_Osim glumom, Sisto se tako\xc4\x91er bavio i radom iza kamere. Godine 1998. producirao je nikad dovr\xc5\xa1en film Taken skupa sa svojim prijateljem Ethanom Embryjem. Tako\xc4\x91er je producirao filmove Three Women of Pain i Paranoia 1.0. U travnju 2003. godine osnovao je vlastitu produkcijsku kompaniju Dima Entertainment. Godine 2007. nastupio je u glazbenom spotu skupine Maroon 5, "Wake Up Call" u kojem glumi mu\xc5\xa1karca koji spava s djevojkom Adama Levinea._NEWLINE_Godine 2008. Sisto se pridru\xc5\xbeio gluma\xc4\x8dkoj postavi serije Zakon i red kao detektiv Cyrus Lupo, zamijeniv\xc5\xa1i dotada\xc5\xa1nju glumicu Milenu Govich._NEWLINE_Trenutno Sisto nastupa u ameri\xc4\x8dkoj humoristi\xc4\x8dnoj seriji Suburgatory koja je svoju premijeru imala u jesen 2011. godine na ABC-u. Dana 13. listopada 2011. ABC je slu\xc5\xbebeno objavio da je odobrio snimanje pune sezone serije._NEWLINE_BuddyTV postavio ga je na 98. mjesto "najseksipilnijih mu\xc5\xa1karaca na televiziji 2011. godine".\n_START_SECTION_\nOsobni \xc5\xbeivot\n_START_PARAGRAPH_\nSisto se o\xc5\xbeenio Marisom Ryan 90-ih godina pro\xc5\xa1log stolje\xc4\x87a; rastali su se 2002. Dana 5. lipnja 2009. godine dobio je k\xc4\x87erku, Charlie Ballerina, s tada\xc5\xa1njom djevojkom Addie Lane; o\xc5\xbeenili su se u listopadu iste godine. Dana 9. o\xc5\xbeujka 2012. godine Sisto i Lane dobili su svoje drugo dijete, dje\xc4\x8daka imena Bastian Kick Sisto.'